CELEX: 32019R0905
Language: hr
Date: 2019-03-13 00:00:00
Title: Delegirana uredba Komisije (EU) 2019/905 оd 13. ožujka 2019. o izmjeni Delegirane uredbe (EU) 2018/2034 o uspostavi plana za odbačeni ulov za ribolov određenih pridnenih vrsta u sjeverozapadnim vodama za razdoblje 2019.–2021.

4.6.2019   
               
               
                  HR
               
               
                  Službeni list Europske unije
               
               
                  L 145/2
               
            
         DELEGIRANA UREDBA KOMISIJE (EU) 2019/905
         оd 13. ožujka 2019.
         o izmjeni Delegirane uredbe (EU) 2018/2034 o uspostavi plana za odbačeni ulov za ribolov određenih pridnenih vrsta u sjeverozapadnim vodama za razdoblje 2019.–2021.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6. i članak 18. stavke 1. i 3.,
         budući da:
         
                     (1)
                  
                  
                     Cilj Uredbe (EU) br. 1380/2013 postupno je napuštanje prakse odbacivanja ulova u svim vrstama ribolova Unije uvođenjem obveze iskrcavanja ulova za vrste podložne ograničenjima ulova.
                  
               
                     (2)
                  
                  
                     Kako bi se provela obveza iskrcavanja, člankom 15. stavkom 6. Uredbe (EU) br. 1380/2013 Komisiji su dodijeljene ovlasti za donošenje planova za odbačeni ulov s pomoću delegiranog akta za početno razdoblje od najviše tri godine, koje se može produljiti za dodatno razdoblje od ukupno tri godine, na temelju zajedničkih preporuka koje izrađuju države članice uz savjetovanje s relevantnim savjetodavnim vijećima.
                  
               
                     (3)
                  
                  
                     Belgija, Španjolska, Francuska, Irska, Nizozemska i Ujedinjena Kraljevina imaju izravan upravljački interes u ribarstvu u sjeverozapadnim vodama. Nakon savjetovanja sa Savjetodavnim vijećem za sjeverozapadne vode i Savjetodavnim vijećem za ribolov pelagičnih vrsta te su države članice 31. svibnja 2018. Komisiji dostavile zajedničku preporuku o planu za odbačeni ulov za ribolov određenih pridnenih vrsta u sjeverozapadnim vodama za razdoblje 2019.–2021. Zajednička preporuka izmijenjena je 30. kolovoza 2018.
                  
               
                     (4)
                  
                  
                     Na temelju te zajedničke preporuke Delegiranom uredbom Komisije (EU) 2018/2034 (2) uspostavljen je plan za odbačeni ulov za ribolov određenih pridnenih vrsta u sjeverozapadnim vodama za razdoblje 2019.–2021.
                  
               
                     (5)
                  
                  
                     Belgija, Španjolska, Francuska, Irska, Nizozemska i Ujedinjena Kraljevina dostavile su 14. studenoga 2018. novu zajedničku preporuku u kojoj se predlažu tri ispravka plana za odbačeni ulov utvrđenog Delegiranom uredbom (EU) 2018/2034.
                  
               
                     (6)
                  
                  
                     U skladu s člankom 18. stavkom 2. Uredbe (EU) br. 1380/2013 Komisija olakšava suradnju među državama članicama, uključujući, prema potrebi, tako što osigurava da relevantna znanstvena tijela daju svoj znanstveni doprinos. Prije donošenja Delegirane uredbe (EU) 2018/2034 znanstveni doprinos dala su relevantna znanstvena tijela, a preispitao ga je Znanstveni, tehnički i gospodarski odbor za ribarstvo (STECF). U novoj zajedničkoj preporuci predlažu se ispravci tehničke prirode koji su obuhvaćeni dobivenim znanstvenim doprinosom.
                  
               
                     (7)
                  
                  
                     U točki 28. Međuinstitucijskog sporazuma o boljoj izradi zakonodavstva od 13. travnja 2016. predviđeno je da se Komisija prije donošenja delegiranog akta savjetuje sa stručnjacima koje je imenovala svaka država članica. Mjere predložene u novoj zajedničkoj preporuci u skladu su s mišljenjem Stručne skupine za ribarstvo, koju čine predstavnici 28 država članica i Komisije te predstavnik Europskog parlamenta u svojstvu promatrača.
                  
               
                     (8)
                  
                  
                     Kao prvo, u novoj zajedničkoj preporuci predlaže se ispravak definicije „ploha Seltra” iz Delegirane uredbe (EU) 2018/2034 jer ta definicija nije u skladu sa zajedničkom preporukom od 31. svibnja 2018.
                  
               
                     (9)
                  
                  
                     Nadalje, u novoj zajedničkoj preporuci predlaže se brisanje zahtjeva za uporabu vrlo selektivnih alata u ribolovu škampa povlačnim mrežama sa širilicama jer je taj uvjet pogrešno uključen u zajedničku preporuku od 31. svibnja 2018. i, kao posljedica toga, u Delegiranu uredbu (EU) 2018/2034.
                  
               
                     (10)
                  
                  
                     Konačno, u novoj zajedničkoj preporuci predlaže se da se iz područja primjene određenih tehničkih mjera za poboljšanje selektivnosti u Irskome moru izuzme ribolov pridnenih češljača (kraljičinih kapica) jer se zajedničkom preporukom od 31. svibnja 2018. i, posljedično, Delegiranom uredbom (EU) 2018/2034 taj ribolov nije namjeravalo uključiti u područje primjene navedenih tehničkih mjera.
                  
               
                     (11)
                  
                  
                     Delegiranu uredbu (EU) 2018/2034 trebalo bi stoga na odgovarajući način izmijeniti.
                  
               
                     (12)
                  
                  
                     Budući da mjere predviđene ovom Uredbom izravno utječu na planiranje ribolovne godine plovila Unije i na povezane gospodarske aktivnosti, ova bi Uredba trebala stupiti na snagu neposredno nakon objave. Budući da je plan za odbačeni ulov utvrđen Delegiranom uredbom (EU) 2018/2034 stupio na snagu 1. siječnja 2019., ova bi se Uredba trebala retroaktivno primjenjivati od 1. siječnja 2019.,
                  
               DONIJELA JE OVU UREDBU:
         
            Članak 1.
            Delegirana uredba (EU) 2018/2034 mijenja se kako slijedi:
            
                        1.
                     
                     
                        U članku 2. stavak 2. zamjenjuje se sljedećim:
                        
                           „2.   „Ploha Seltra” znači selektivni uređaj:
                           
                                       (a)
                                    
                                    
                                       koji se sastoji od gornje plohe veličine oka mrežnog tega od najmanje 270 mm (romboidno oko mrežnog tega) ili od gornje plohe veličine oka mrežnog tega od najmanje 300 mm (kvadratno oko mrežnog tega), smještene u kućište s četiri plohe, u ravnom dijelu sake;
                                    
                                 
                                       (b)
                                    
                                    
                                       koji je dug najmanje 3 m;
                                    
                                 
                                       (c)
                                    
                                    
                                       koji je postavljen najviše 4 m od konopa za vezanje sake; i
                                    
                                 
                                       (d)
                                    
                                    
                                       koji je širok jednako kao gornji sloj kućišta povlačne mreže (tj. od ruba do ruba).”.
                                    
                                 
                     
                  
                        2.
                     
                     
                        U članku 3. stavku 1. točka (d) zamjenjuje se sljedećim:
                        
                                    „(d)
                                 
                                 
                                    škampa (Nephrops norvegicus) ulovljenog povlačnim mrežama sa širilicama veličine oka mrežnog tega 80–110 mm u zoni ICES-a 6a unutar dvanaest nautičkih milja od obale.”.
                                 
                              
                  
                        3.
                     
                     
                        U članku 10. stavku 4. druga rečenica zamjenjuje se sljedećim:
                        „Ova odredba ne primjenjuje se na plovila kojima više od 30 % ulova čini škamp ili više od 85 % češljače (kraljičine kapice).”.
                     
                  
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. siječnja 2019.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. ožujka 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 354, 28.12.2013., str. 22.
         
         
            (2)  Delegirana uredba Komisije (EU) 2018/2034 оd 18. listopada 2018. o uspostavi plana za odbačeni ulov za ribolov određenih pridnenih vrsta u sjeverozapadnim vodama za razdoblje 2019.–2021. (SL L 327, 21.12.2018., str. 8.).